deur Wêreldwyd | Mei 9, 2019 | Leesgenot, Vermaak
Daar is ’n splinternuwe ruimte onder ons LAPA. Die druknaam Wenkbrou brei ons aanbod uit na meer literêre fiksie, en Smit Motors is ons eerste publikasie in hierdie stal. Die druknaam LAPA sal skaamteloos aanhou om lekkerleesboeke in Afrikaans uit te gee, en wie is beter as Chanette Paul vir hierdie maand se lekkerleessensasie? Onder Catalyst Press praat ons met die internasionale mark oor Afrika, in Engels. En moenie van Romanza vergeet nie! LAPA bly jou leestuiste, ons aanbod word net groter.
Vanuit die skaduwees hou Johanna, Monty se oppasser, alles met wantroue dop.
The Pines, ’n sekuriteitskompleks in Oos-Londen, beskerm die huiseienaars teen misdaad. Die probleem is: Niemand gaan die jong man beskerm wat agter daardie mure vasgekeer is nie.
Moses wil by die huis kom, waar sy vriendin en ’n koue bier vir hom wag.
Sy motor breek in ’n verlate straat. Hy glip in by The Pines, ’n sekuriteitskompleks, met die hoop om hulp te kry by ’n universiteitsvriend wat daar woon. Daar in die “wit” wêreld lyk alles kalm, ordelik en veilig. Die probleem is, Moses voel hier meer as ooit soos ’n buitestaander. Toe maak hy ’n verskriklike fout.
Rasprofilering en klaspolitiek vorm die agtergrond van hierdie intense riller. Annas skram nie weg van kwessies soos wapengeweld en rassisme nie, maar uiteindelik is The Wall tog ’n boek vol humor.
Mike Nicol, die skrywer van Agents of the State en Sleeper, sê: “As jy hou van krimi’s wat vinnig en snaaks is, dan is The Wall die boek vir jou.”
Max Annas het jare lank aan die Fort Hare-Universiteit in Oos-Londen klas gegee.
Is jy verslaaf aan blokraaie? Dan is hierdie blokraaiboek vir jou! Dit is ’n bielie, ’n samestelling van die 100 beste kopkrappers uit blokraaiboeke wat voorheen deur LAPA gepubliseer is.
Slyp jou tande en maak jou potlood skerp! Die antwoorde is agter in die boek.
Darius se pa kan deur ’n rivier vol krokodille swem. Sy ma red ou tannies uit brandende geboue en sy kleinsussie skrik vir niks.
Darius? Hy is nie eens dapper genoeg om van die skool se duikplank af te spring nie.
Alles verander toe hy op ’n dag toe ’n baie vreemde present by sy oupa kry!
Jaco Jacobs se splinternuwe avontuurverhaal gaan oor bang wees en dapper wees, want in elkeen van ons is daar ’n draak wat ons kan help om ons vrese te oorkom.
In die eerste boek van dié reeks ontdek Zinzi ’n gloeiende foto en leer sodoende ’n groot geheim. Magiese diertjies wat beseer is, besoek Zinzi en Saffraan se skuur in die agterplaas op soek na hulp. Een van hulle is ’n babadraak. Sal hulle die drakie betyds kan help?
Die skuur in Zinzi en Saffraan se agterplaas is ’n veilige hawe vir magiese diere wat beseer is. In die tweede boek in die reeks het Gorp, ’n bosmonster, hulp nodig. Gorp kry ’n bietjie skaam oor sy probleem, maar Zinzi verseker hom dat sy vinnig kan help. Wanneer Zinzi se eerste paar oplossings egter nie vir Gorp help nie, huil hy lang trane. Zinzi en Saffraan se hande is vol met ’n huilende monster terwyl hulle ook aan ’n goeie oplossing vir sy probleem probeer dink.
In die derde boek van hierdie reeks ontdek Zinzi en Saffraan dat die meerperdjies van die stroom in groot gevaar is. Die twee maats moet vinnig aan ’n plan dink om die stroom, en die diere wat daarin woon, te help.
’n Groot sneeustorm veroorsaak in die vierde boek van die Zinzi en Saffraan-reeks baie moeilikheid vir die magiese diere wat in die woud bly. Zinzi en Saffraan probeer om die eiers van ’n katjievlinder te red, maar begaan ’n fout. Voordat die diertjies uitbroei, moet Zinzi en Saffraan hulle fout probeer regstel.
In hierdie boek ontvang Zinzi en Saffraan ’n besoeker, Pip, wat ’n gloeiende saadjie het. Die drie vriende moet vinnig uitvind wat die saadjie nodig het om te groei voordat dit te laat is.
In die sesde boek van die reeks is daar ’n aardbewing wat Zinzi-hulle se huis laat skud. Is dit eerder ’n eenhoring-bewing? ’n Baie groot nuwe vriend daag met erge pyn by Zinzi en Saffraan op. Zinzi, haar ma en Saffraan moet spoedig ’n kuur bedink vir hierdie magiese vriend.
Tembi vat die pad deur die digte Afrikabos op pad na haar geliefde oupa toe. Sy het ’n tros pragtige piesangs wat sy as ’n spesiale geskenk vir hom wil gee.
Op pad verloor sy die piesangs en sy loop allerhande stoute diere raak – ’n kameelperd, apies, selfs ’n swerm bye … Sal sy op die ou einde vir haar oupa die pragtige piesangs kan gee?
Elizabeth Laird se slim, sirkulêre volksverhaal word pragtig aangevul deur Liz Pichon se helder illustrasies van Afrika en die kleurvolle diere wat hier bly.
Hierdie pragtige prenteboek is gegrond op ’n oorspronklike Oos-Afrika-volksverhaal.
Markus word in die middel van die nag wakker en is baie lus vir ’n lekker toebroodjie.
In die kombuis ontmoet hy ’n ysbeer en drie pikkewyne wat hom wil help. Hulle gaan saam die beste, briljantste bobaas-toebroodjie ooit maak.
Dit klink goed, nie waar nie? Wel, dit is, maar daar is ’n klein probleempie: Markus dink nie vissmeer en konfyt hoort saam op een broodjie nie! Sy helpers sien egter geen probleem daarmee nie.
Die beste toebroodjie, een van Jaco Jacobs se ou gunstelinge, word opnuut, watertandlekker met vars bestanddele voorgesit om die jongspan te laat gril van plesier.
Jaco Jacobs is die gewilde skrywer van talle bekroonde topverkoperboeke. Die stapel boeke is al amper soos hoog soos die beste toebroodjie wat nog ooit gemaak is. Hy woon in Bloemfontein saam met sy vrou, Elize, sy twee dogters, Mia en Emma, drie honde, ’n kat en ’n troetel-luislang. Die luislang dink hy kan pikkewyne in ’n toebroodjie sit, maar Jaco stem nie saam nie.
Altyd wink die liefde is ’n samestelling van drie van die immergroen Anna van Tonder se vorige Romanzas wat sy onder die skuilnaam Annetjie van Tonder geskryf het.
Nuwe seisoen: Ronel het nie verwag dat ’n geskeide vroue-adjunkhoof so ’n opskuddinkie op die klein dorpie sou veroorsaak nie. Boonop kies die nuwe skoolhoof, Frans Hugo, sommer die eerste dag al kant teen haar ná kwaadwillige praatjies. Sy en Frans Hugo het egter baie gemeen – albei is nuut in die skool, al twee is enkelouers, en hulle dogters is ewe oud. Die meisiekinders word sommer dadelik boesemvriendinne. Frans en Ronel moet mekaar dus ná skool ook sien, maar met omsigtigheid, want die skinderstories loop reeds.
Tussen twee vure: Die laaste ding waarna Helette kom soek het, is om aangestel te word as die au pair van ’n bedorwe kleuter, maar sy is bereid om enigiets te doen in haar soektog na haar halfsuster. Die kleuter se pa is ’n aantreklike dog beduiwelde professor. Terwyl die professor se jonger broer begin flikkers gooi, begin die buierige prof se oë raaksien wat hy vroeër misgekyk het.
Raaiselvrou: Emma arriveer op ’n gasteplaas om uiteindelik haar roman te skryf. Daar gekom, sê die eienaar dit is nie meer ’n gasteplaas nie – maar sy suster sê dit is. Uiteindelik kom sy wel daar reg, maar word gepla deur ’n kat wat op haar bed kom lê en die hond wat haar uitsoek vir aandag. Emma is glad nie ’n dieremens nie, maar die eienaar met sy sagte bruin oë is juis ’n dieremens, verknog aan sy hond en sy kudde Nguni-beeste.
Ses jaar gelede het Mia-Mari ’n duur, pynlike les geleer: Agter Wynand se sjarme en sy aantreklike uiterlike skuil ’n agterbakse plannemaker wat nie vertrou kan word nie. Wat hy gedoen het, is onvergeeflik. Haar hart is immuun teen seerkry en sy durf nie toelaat dat hy weer deur haar skanse breek nie, maar Wynand het die mag om haar hart ’n tweede keer te vernietig.
Die onderliggende tema gaan oor hoe ver smart uitkring. Die heldin se broer is ’n dwelmverslaafde en -verkoper. Die held se suster gaan dood aan ’n oordosis dwelms wat sy by hom gekoop het.
Sashen en Olivia deel tydelik ’n meenthuis, maar sy bly vir hom ’n raaisel. Hy moet homself elke dag herinner om nie na haar te staar nie. Dit is nie net haar skoonheid wat hom gevange hou nie, maar haar kwesbaarheid.
Sy dra egter swaar aan die bagasie van haar verlede, onder meer die alzheimers wat haar ma geknak het, en wil nie vir Sashen ’n kans gee nie. Wie sê hy sal nie ook net weggaan as sy hom nodig het, soos haar stiefpa met haar ma gemaak het nie? Hoe kan sy enige man ooit vertrou?
Olivia moet besluit of sy dit wil waag: onvoorwaardelike liefde nóú of ’n leeftyd van vrees vir die onbekende.
Yvonne se kêrel verdwyn oornag en sy arrogante maar onbehoorlik aantreklike broer, Kelvin, stel ondersoek in. Hy laat haar nekhare rys met sy aanname dat sy ’n opperste flerrie is.
Sy kan hom nie verdra nie, maar as hy die dag lus is, is hy sjarmant, begeerlik en laat hy haar hart in haar keel klop.
Ciska Olivier se boek speel in Namibië af. Haar beskrywingsvermoë skilder die roesrooi van dorre duine, die akwa lug en Namibiese kuswoestyn. Haar heldin het ook ’n buitengewoon hegte verhouding met ’n manlike randkarakter wat dien as “tolk” wanneer sy nie vir Kelvin verstaan nie.